„8471 60 80

Altele Monitoarele de la prezenta subpoziție utilizează diferite tehnologii de afișare, cum ar fi ecranele cu tub cu raze catodice (CRT) sau cu cristale lichide (LCD). Acestea se consideră a fi de tipul utilizat exclusiv sau în principal în cadrul unui sistem automat de prelucrare a datelor (a se vedea nota 5.E de la capitolul 84). Caracteristicile acestor monitoare le permit, în general, operatorilor să lucreze perioade îndelungate, fără a obosi, la mică distanță de unitate. Monitoarele de la prezenta subpoziție se caracterizează după cum urmează: — pot accepta semnale care provin numai de la unitatea centrală a unei mașini automate de prelucrare a datelor de la capitolul 8471; — au, în general, un format de 4:3 sau 5:4; — sunt prevăzute adesea cu mecanisme ce permit reglarea înclinării și a pivotării, precum și cu ecrane antireflex; — pot fi prevăzute cu cel mult două difuzoare. Monitoarele de tip CRT de la prezenta subpoziție prezintă, în plus, următoarele caracteristici: — sunt echipate cu conectoare caracteristice (de exemplu conectoare SUB-D); — sunt prevăzute cu un pas de mască care pornește de la 0,41 mm pentru o rezoluție medie și care se diminuează pe măsură ce crește rezoluția. Alte monitoare decât cele de tip CRT (de exemplu LCD) de la prezenta subpoziție au caracteristici specifice, în special o diagonală a ecranului de cel mult 48,5 cm (19″). Monitoarele de la această subpoziție nu pot: — să fie conectate la o sursă video, cum ar fi un cititor sau un cititor/înregistrator de DVD, o cameră sau o cameră video cu înregistrare, un receptor de emisii retransmise prin satelit sau un cititor de jocuri video; — să fie prevăzute cu componente (cum ar fi un decodor chroma sau un separator Y/C) care să permită monitorului afișarea unei imagini de la un semnal de bandă de bază compozit (CVBS), de la un semnal video compozit (a cărui formă a undelor este conform cu un standard de radiodifuziune cum ar fi NTSC, SECAM, PAL, D-MAC) sau de la un semnal S-video sau cu componente capabile să reproducă o imagine care provine de la un semnal de format video (de exemplu YUV, YCBCR, YPBPR), SDI (Serial Digital Interface), HD-SDI (High Definition Serial Digital Interface) sau video-numeric «DV» (de exemplu MPEG1, MPEG2, MPEG4); — să fie dotate cu un receptor de infraroșu pentru recepționarea semnalelor de la o telecomandă externă cu infraroșu; — să fie prevăzute cu un buton de schimbare a canalelor precedente/următoare; — să fie echipate cu interfețe de genul DVI-D, DVI-I și HDMI (interfață multimedia de înaltă definiție), chiar dacă aceste interfețe nu sunt prevăzute pentru criptare HDCP (protecția conținutului numeric pe bandă lată); — să fie echipate cu conexiuni pentru module cu fantă (slot in) sau pentru alte dispozitive care să permită racordarea la o sursă video sau recepționarea semnalelor de televiziune; — să fie utilizate în alte sisteme decât sistemele automate de prelucrare a datelor [de exemplu sisteme de cinema la domiciliu (home cinema), sisteme de editare video, sisteme de imagistică medicală sau sisteme utilizate în industria tipografică sau grafică (realizarea tiparelor de probă color)]. La prezenta subpoziție nu se clasifică: (a) aparatele de recepție de televiziune (poziția tarifară 8528); (b) monitoarele video de la poziția tarifară 8528; (c) panourile indicatoare de la poziția tarifară 8531.”